ธนชาตผุดแคมเปญผ่อนรถนาน 88 งวด
ธนาคารธนชาต โชว์ผู้นำธุรกิจเช่าซื้อรถยนต์ งัดผ่อนสบายๆ 88 งวดนานที่สุดในไฟแนนซ์รถยนต์จับกลุ่มผู้เริ่มทำงาน&nbsp;
22 มี.ค. 2554

ธนาคารธนชาต โชว์ผู้นำธุรกิจเช่าซื้อรถยนต์ งัดผ่อนสบายๆ 88 งวดนานที่สุดในไฟแนนซ์รถยนต์จับกลุ่มผู้เริ่มทำงาน 
นายประพันธ์ อนุพงษ์องอาจ  ผู้ช่วยกรรมการผู้จัดการ ธนาคารธนชาต เปิดเผยว่าในฐานะที่เป็นผู้นำธุรกิจเช่าซื้อรถยนต์ธนาคารมีนโยบายที่จะพัฒนาผลิตภัณฑ์ใหม่และจัดกิจกรรมส่งเสริมการตลาดกับทั้งลูกค้าผู้มาทำเช่าซื้อและดีลเลอร์อย่างต่อเนื่องตลอดทั้งปี เพื่อเป็นการตอบแทนลูกค้าและคู่ค้า ธนาคารได้ออกผลิตภัณฑ์เช่าซื้อรถยนต์  “ผ่อนสบายๆ 88 งวด” เพื่อให้ผู้ที่กำลังมองหาซื้อรถยนต์สามารถเป็นเจ้าของรถยนต์ได้ง่ายขึ้น    
ทั้งนี้ตั้งแต่วันนี้ถึงวันที่ 30 เมษายน 2554  และได้จัดกิจกรรมส่งเสริมการตลาดมอบอัตราดอกเบี้ยพิเศษสำหรับผู้ใช้บริการผลิตภัณฑ์ใหม่นี้ด้วย
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อธนาคารธนชาติ กล่าวว่า ผลิตภัณฑ์  “ผ่อนสบายๆ 88 งวด”  เป็นการผ่อนที่ยาวนานที่สุดในธุรกิจเช่าซื้อรถยนต์  ซึ่งธนาคารจัดขึ้นเพื่อช่วยแบ่งเบาภาระค่างวดของผู้เช่าซื้อ โดยเฉพาะในช่วงที่ดอกเบี้ยขาขึ้น  และลูกค้าอาจมีความกังวลกับการตัดสินใจซื้อรถคันใหม่   แต่ผลิตภัณฑ์ดังกล่าวจะสามารถช่วยลดภาระค่างวดลงได้ประมาณ 20-25% ต่องวด หรือลดลง 1 ใน 5 เมื่อเทียบกับระยะเวลาการผ่อนทั่วๆ ไปที่ผ่อนกัน 60 เดือน 
"ผลิตภัณฑ์นี้เหมาะสำหรับผู้ที่เริ่มต้นทำงานใหม่ๆ หรือผู้ที่ไม่ต้องการรับภาระค่างวดมากเกินไป โดยลูกค้าที่มีรายได้ต่อเดือนเริ่มต้นเพียงประมาณ 15,000 บาท ก็สามารถเป็นเจ้าของรถได้สบายๆ ด้วยค่างวดเริ่มต้นเพียง 6,500 บาทต่อเดือนเท่านั้น "นายธีรชาติกล่าว